Publication: Magyar Közlöny
Issue: MK-2003-8 (Year: 2003, Number: 8)
Era: 1990-2004
Section: 2. Nincs szükség ugyanakkor az adott helyzetben általában elvárható magatartás követelményének alapelvi kiemelésére. Ezt az elvet az 1977. évi IV. törvény iktatta be
Paragraph Index: 443

9. A legtöbb szerzõdéstípus különös szabályai korszerûsítésre szorulnak. Ezt kívánja mindenekfelett az a szempont, hogy a kereskedelmi (üzleti) forgalom szerzõdési jogi igényeinek kielégítése jórészt e szabályok segítségével történhet meg. Egyes nevesített szerzõdéstípusok hagyományosan a kereskedelmi (üzleti) forgalomban játszanak kizárólag (vagy elsõsorban) szerepet, alanyaik vállalatok, bankok és egyéb — az üzleti életben professzionális módon részt vevõ — kereskedelmi jogalanyok. Ezek közül a szerzõdéstípusok közül egyesek szerepelnek ugyan a hatályos Ptk.-ban is, de szabályaik nem alkalmasak (nem elegendõek) az üzleti élet követelményének kielégítésére; s ezért modernizálásra szorulnak. Más kereskedelmi jogi szerzõdések nem is jelennek meg a hatályos Ptk.-ban. Ezeket — megfelelõ korszerû szabályokkal — be kell építeni az új Kódexbe. A szerzõdéstípusok sorrendjének meghatározásánál a Koncepció a szerzõdéstípusok gazdasági jelentõségébõl indul ki, és e fõ rendezõ elv mellett veszi figyelembe a dare, facere, praestare szolgáltatások szerinti diszciplináris csoportosítást.

Source: https://magyarkozlony.hu/hivatalos-lapok/81ac8fc0cbefb5ded849ab06fa69337c7c2e25b8/dokumentumok/8e719c3cb87b3c668484c23899993c1e1acd9000/letoltes